Toivo Tulevi loomingut esitavad solistid ja Tallinna Kammerorkester Risto Joosti  dirigeerimisel, Malle Maltise muusikat mängib Trio Madrigale, samuti viiuldaja Kristina Kriit ja elektronmuusik Tammo Sumera. Tõnu Kõrvits on enda loomingust valinud koori- ja orkestrimuusikat, mida esitavad Tallinna Muusikakeskkooli noortekoor ja Tallinna Kammerorkester Ingrid Kõrvitsa dirigeerimisel. Urmas Sisaski klaveripalasid mängivad noored ja andekad pianistid Talvi Hunt ja Jaan Kapp. Helena Tulve kammerteost saab kuulda omapärase koosseisu tõttu rahvusvahelist kumu tekitanud ansambli Resonabilis esituses.  Noore helilooja Pärt Uusbergi õrna muusika toovad kuulajateni kammerkoor Collegium Musicale solistide ja keelpillikvartetiga, dirigeerib Endrik Üksvärav. Kontserdi lõpetab läti helilooja Andris Dzenītise elektroonilise muusika duo Woodpecker Project.